NARIADENIE KOMISIE (ES) č. 1719/2005
z 27. októbra 2005,
ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho články 9 a 12,
keďže:
(1)
Nariadením (EHS) č. 2658/87 sa zaviedla nomenklatúra tovaru, ďalej iba „kombinovaná nomenklatúra“, tak, aby zároveň spĺňala požiadavky Spoločného colného sadzobníka, obchodnej štatistiky o zahraničnom obchode Spoločenstva a ostatných politík Spoločenstva týkajúcich sa dovozu a vývozu tovaru.
(2)
V záujme zjednodušenia legislatívy je vhodné kombinovanú nomenklatúru zmodernizovať a upraviť jej štruktúru.
(3)
Je potrebné zmeniť a doplniť kombinovanú nomenklatúru tak, aby zohľadňovala: zmeny v požiadavkách týkajúcich sa štatistík a obchodnej politiky, zmeny uskutočnené na účely splnenia medzinárodných záväzkov, technologického alebo obchodného rozvoja, potrebu usporiadať alebo objasniť texty a potrebu prispôsobiť texty s cieľom zosúladenia terminológie týkajúcej sa colných záležitostí v jazykoch niektorých členských štátov, ktoré pristúpili v roku 2004.
(4)
V súlade s článkom 12 nariadenia (EHS) č. 2658/87 sa príloha I k tomuto nariadeniu zmení a doplní s účinnosťou od 1. januára 2006 úplnou verziou kombinovanej nomenklatúry spolu s autonómnymi a zmluvnými colnými sadzbami, ako to vyplýva z opatrení, ktoré prijala Rada alebo Komisia.
(5)
Opatrenia ustanovené v tomto nariadení sú v súlade so stanoviskom Výboru pre colný kódex,
PRIJALA TOTO NARIADENIE:
Článok 1
Príloha I k nariadeniu (EHS) č. 2658/87 sa nahrádza textom stanoveným v prílohe k tomuto nariadeniu.
Článok 2
Toto nariadenie nadobúda účinnosť 1. januára 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 27. októbra 2005.